text: Råd fra Riis skal hjælpe eSport-talenter
  08 januar 2017 kl. 15.23
  eSport-holdet Tricked fra Vejle skal snart spille om store penge. Lørdag coachede Bjarne Riis holdet, for at gøre dem til et stærkere samlet team.
  Professionelle sportsudøvere bag en computerskærm. Den tanke skal mange formentlig vænne sig til – frem for at tænke på søvndrukne teenagere med cola og chips på drengeværelset.
  Computerspil på konkurrenceplan, det såkaldte eSport, bliver større og større – og det skal i den grad tages seriøst.
  Store præmiesummer på millioner, sponsorkontrakter, dedikerede spillere og timevis af træning. Det er virkeligheden for et af Danmarks bedste eSportshold, Tricked eSport, fra Vejle. De vil være med, når de bedste hold i verden mødes for at spille spillet Counter Strike.
  Bjarne Riis, Teamcoach, Tricked eSport, Vejle: "Med nogle små redskaber, kan man gøre dem endnu bedre. Det er vildt spændende."
  Derfor havde de lørdag besøg af Bjarne Riis, der skal styrke holdets samarbejde.
  - Med nogle små redskaber, kan man gøre dem endnu bedre. Det er vildt spændende, siger Bjarne Riis til TV SYD.
  Mandag kan holdet kvalificere sig til en turnering i Las Vegas. Spillerne tager derfor godt imod de gode råd fra den garvede cykelrytter og holdleder.
  - Man respekterer ham for hans baggrund. Han ved, hvad han snakker om, forklarer Nicolai "Hunden" Petersen, der er holdkaptajn for Tricked eSport.
  Sportschefen tror også på, at Bjarne Riis kan gøre en forskel for holdet.
  Nicolai "Hunden" Petersen, holdkaptajn, Tricked eSport, Vejle: "Man respekterer ham for hans baggrund. Han ved, hvad han snakker om."
  - Han er der for at gøre dem til bedre udøvere – og sikrer at de plejer sig selv. Han skal sørge for at den del også spiller. For vi ved, at det er lige så vigtigt, uddyber Tricked eSports sportschef, Morten Høj Jensen.
  Mandag og tirsdag spiller Tricked de afgørende kampe for at kvalificere sig til blandt andet turneringen i Las Vegas.
  